Suomen elokuvateatterikenttää lähes 70 prosentin markkinaosuudella hallitseva Finnkino on kieltäytynyt tilittämästä saamiaan lipputuloja elokuvien levitysyhtiöille.

Käytännössä tämä tarkoittaa sitä, että elokuvien levittäjät eivät ole saaneet sopimusten mukaista osuuttaan helmikuun loppupuolella ja maaliskuussa myydyistä lipuista. Rahat jäävät Finnkinon kassaan. Yhtiö ei kerro, milloin se aikoo maksaa velkansa.

Muut elokuvateatteriyritykset eivät ole päätyneet samanlaisiin ratkaisuihin. Yleensä alalla tilitykset on suoritettu noin viikon välein.

Helmi- ja maaliskuussa Suomen katsotuimpia elokuvia olivat kotimaiset Se mieletön remppa, Heinähattu ja Vilttitossu ja ärhäkkä koululainen sekä eteläkorealainen Oscar-voittaja Parasite. Maaliskuussa valkokankaalle ehtivät kotimaisista myös Tuukka Temosen Aika jonka sain ja Klaus Härön Elämää kuoleman jälkeen.

Parasiten maksamattomista lipputuloista kertoi ensimmäisenä Kauppalehti.

”Finnkino yrittää viedä suomalaisille elokuvatuottajille kuuluvat rahat”, sanoo Solar Filmsin elokuvatuottaja Markus Selin Suomen Kuvalehdelle.

Suurin Finnkinon velka levittäjälle koskee Solar Filmsin tuottaman ja Nordisk Filmin levittämän Se mieletön remppa -elokuvan lipputuloja. Nordisk Filmin elokuvalevityksen johtaja Katarina Nyman sanoo, ettei yhtiö voi kommentoida asiaa.

Pelkästään maaliskuussa ehdittiin Suomessa myydä noin 295 000 elokuvalippua ja niistä kotimaisiin elokuviin yli 130 000 lippua. Finnkinon markkinaosuuden perusteella tilityksiä uupunee ainakin kaksi miljoonaa euroa.

”Minun on mahdoton ymmärtää, miksi Finnkinon myyntijohtaja sanoo haastattelussa, että Finnkino haluaa turvata oman tulevaisuutensa. Nehän ampuvat itseään jalkaan”, sanoo elokuvatuottaja Markus Selin.

Elokuvalipputulot ovat suomalaisille tuotantoyhtiöille tärkein tulonlähde. Selinin mukaan Finnkinon toiminnasta kärsivät pahimmin lopulta juuri elokuvantekijät.

”Näin tapetaan suomalaisen elokuvan tuotanto. Finnkinonkin lipuista melkein 30 prosenttia ostetaan kotimaisiin elokuviin. Aika epäloogista ja epämoraalista liiketoimintaa, jos kotimaiset tukahdutetaan pois.”

”Isku osuu alas niihin ihmisiin, jotka tekevät kovaa työtä, näyttelijöihin ja kuvausryhmiin. Ala nousee tästä tilanteesta hitaasti. Tällaiset toimet tekevät nousemisesta erityisen vaikeaa.”

Laskujen maksamisen Finnkino lopetti Selinin mukaan jo ennen kuin Suomen elokuvateatterit suljettiin maaliskuun puolivälissä.

Finnkino on tehnyt vahvaa tulosta ja maksoi vuonna 2018 ulkomaisille omistajilleen osinkoa lähes 30 miljoonaa euroa.

Finnkinon myyntijohtaja Hannele Wolf-Mannila kieltäytyi antamasta haastattelua SK:lle ja lähetti vain yhden kommentin sähköpostilla.

Finnkino on itsekin elokuvalevittäjä. Sen osuus ensi-iltaelokuvista on levittäjänä noin 18 prosenttia, joka koostuu Hollywood-studioiden Paramountin ja Universalin elokuvien edustamisesta Suomessa. Sitä suurempia levitysyhtiöitä ovat SF Studios, Disney ja Nordisk Film.

Kotimaisia elokuvia levittää etenkin Nordisk Film, jonka osuus niiden lipunmyynnistä oli viime vuonna peräti 73,9 prosenttia. Finnkino ei ole levittänyt suomalaisia elokuvia viime vuosina lainkaan.

Levitysyhtiö ostaa elokuvan maahantuontioikeudet tai kotimaisen elokuvan tapauksessa osallistuu rahallisesti jo varhain sen tuotantoon. Siksi kotimaisten elokuvien levittäjillä on erityinen riski. Levittäjän vastuulla ovat etenkin markkinointi sekä jakelu elokuvateattereihin ja yleensä myös digitaalisille alustoille.

Elokuvateatterit puolestaan tilittävät myydyistä lipuista sovitun osuuden levittäjälle, joka ottaa rahasta oman osuutensa ja tilittää loput tuottajalle.

Elokuvia levittävät yhtiöt ovat reagoineet tilanteeseen eri tavoin. Ainakin SF Studios on maksanut suomalaisille elokuvatuottajille kuuluvia osuuksia omasta kassastaan, vaikka Finnkino ei ole tilitystä tehnyt.

Ulkomaiden suuntaan näin on ollut pakkokin toimia. SF Studios edustaa Hollywood-studioita Warner Brosia ja Sonya.

”Ulkomaiset toimijat vaativat tilitykset normaaliin tapaan. Ei ole mitään tekosyitä. Lipunmyyntiraporttien pitää olla sisällä ajallaan ja rahat tilitetään, oli niitä tai ei”, sanoo SF Studiosin levitystoiminnan johtaja Timo Räisänen.

Hollywood-studioille kuuluvilla rahoilla on erittäin korkeat korot, jos tilitys viivästyy.

”Tilanne Finnkinon kanssa tarkoittaa, että jos meillä ei kassakriisiä olekaan, niin isoja likviditeettihaasteita kyllä.”

Kaikissa elokuvatuotantoyhtiöissä on nyt hankala aika. Tuotannot siirtyvät koronatilanteen vuoksi määrittelemättömän kauas tulevaisuuteen.

Vaikeaa on elokuvateattereillakin. Sekä pienten teatterien että Finnkinon vuokrat juoksevat.

Kauppalehdelle Finnkinon Wolf-Mannila perusteli laskujen maksamatta jättämistä näin: ”Kaikki Finnkinon tulovirrat ovat loppuneet ja sitä kautta arvioimme kaikkia liiketoimintapäätöksiä niin, että varmistamme Finnkinon olemassa olon jatkossakin”.

SK:lle Wolf-Mannila ilmoitti, ettei yhtiö kommentoi ”yksittäisiä taloudellisia järjestelyjä” liikekumppanien kanssa.

”Mutta näinä ennen kokemattomina aikoina jatkamme meneillään olevia keskusteluja [tavaran]toimittajiemme kanssa”, hän kirjoittaa.

SF Studiosin Räisäsen mukaan Finnkinon edustajien kanssa on käyty keskustelua. Räisänen haluaisi antaa finnkinolaisille synninpäästön, koska hän uskoo, ettei kenelläkään Suomessa ole valtaa tehdä päätöksiä. Ratkaisut tapahtuvat konsernissa jossain ylempänä.

”Suurta ja mahtavaa Finnkinoa pelätään.”

Selinin mukaan keskusteluja Finnkinon kanssa ei ole tosiasiassa käyty.

”Ovatko meille kuuluvat rahat vielä Suomessa? Onko ne siirretty ulkomaille? Kuka tietäisi?”

”Suurta ja mahtavaa Finnkinoa pelätään. Finnkino myös luottaa siihen, että sitä pelätään. Isommalla pelottelu, jota he harrastavat, on täysin vastenmielinen tapa tehdä yhteistyötä.”

Selin nostaa esiin Finnkinon yritysmyynnin viikko sitten aloittaman hyväntekeväisyyskampanjan, joka on käynnissä huhtikuun ajan. Myynnissä on kymmenien tai satojen kappaleiden erinä yritysleffalippuja, joiden käyttöajankohdan saaja voi valita, ja joista Finnkino ilmoittaa maksavansa euron per lippu mielenterveysjärjestö Mieli ry:lle.

”Mikä kumma on tae, että Finnkino maksaisi näistä myydyistä lipuista hyväntekeväisyyteen penniäkään, kun he eivät maksa kenellekään mitään?”

Finnkino kuuluu AMC-elokuvateatteriketjuun. AMC on Yhdysvalloissa listattu pörssiyhtiö, jonka suurin omistaja on kiinalainen Wanda.

AMC on kasvanut maailman suurimmaksi teatteriketjuksi, mutta se on merkittävissä talousvaikeuksissa. Finnkinolla kuitenkin menee hyvin. Vuonna 2018 sen liikevaihto oli 85,4 miljoonaa euroa. Liikevoitto oli 13,8 miljoonaa euroa. Osinkoina ulkomaisille omistajille maksettiin vuonna 2018 peräti 28 miljoonaa euroa.

Finnkino liitettiin aikanaan omistajuusjärjestelyissä osaksi Nordic Cinema Groupia, jolla on suurin markkinaosuus myös Ruotsin ja Baltian elokuvateattereista. AMC osti Nordic Cinema Groupin vuonna 2017. Finnkinokin liitettiin osaksi konsernin Odeon-ketjua.

Vuonna 2019 Finnkinon toimitusjohtaja Veronica Lindholm irtisanottiin, eikä yhtiöllä ole enää Suomessa toimitusjohtajaa.

Wolf-Mannila oli tullut Finnkinolle reilu vuosi sitten kehittämään oheismyyntiä, kuten karkkikauppaa. Hänestä on nyt kriisin aikana tullut keulahahmo koko liiketoiminnalle.

Juttua muokattu 24.4. kello 10.25: Täsmennetty Markus Selinin kommenttia siitä, miten iso osuus Finnkinon lipuista ostetaan kotimaisiin elokuviin.